安省美術設計大學

安省美術設計大學係加拿大安大略多倫多嘅一間公立美術大學，1876年創校嗰陣係一間美術學院，1920年代嘅時任校長 George Reid 曾經提出同多倫多大學合併，等學生畢業之後有大學學位，但係件事冇發生到，直到2002年獲准升格成為大學，2010年正式改名。

呢間學校分四個系⸺美術系、設計系、通識系同研究系。其中通識系係輔助性質，負責教本科嘅一啲唔屬於美術又唔屬於設計嘅科目，但係唔可以主修通識。

名 
呢間學校曾經多次改名，創校嗰陣叫 Ontario School of Art，1890至1910年間叫 Central Ontario School of Art and Industrial Design，1912年立法改名安省美術學院，1996年改稱安省美術設計學院。

2010改叫安省美術設計大學之後，其實除咗英文名之外，仲有個正式嘅法文名，叫做 ，但係因為佢係英語教學，呢個法文名好少用。

校園 
安省美術設計大學其實只有一個主要校區，但係校區被繁忙嘅皇后西街割咗做兩半，圖書館同本科生嘅主要教學大樓喺北校區，研究生嘅主要教學大樓喺南校區。

2018年開始，佢喺湖濱嘅 Queens Quay區仲有一個地點，叫做 CO，淨係用來提供培訓畀商界想學美術設計嘅人，技術上算係南校區嘅一部份，但係同南校區其他地方隔咗幾乎三公里。

著名建築 
安省美術設計大學嘅最著名嘅建築係喺麥歌盧街同登打士西街交界西南角嘅主要教學大樓，頂部貎似一張枱嘅5樓同6樓。呢兩層技術上係一座獨立於1至4樓嘅建築物，而今叫做 Sharp Centre for Design，佢係喺2000年由英國建築師 Will Alsop 喺咨詢過學生同附近居民之後設計，而選擇咁起嘅其中一個原因係因為可以唔使喺起樓嘅時候閂咗間學校，同埋可以喺 ｢枱底｣ 起一個公園仔，將西面原有嘅嘉蘭公園同麥歌盧街連接。

主要教學大樓嘅1至4樓其實係1920年代先起，係全加拿大第一間專登起來做美術教學嘅建築物，屬於佐治式建築；1950年代擴建嘅部份屬於現代建築。

類:加拿大嘅大學
類:美術大學
類:多倫多